Goliševa
Goliševa (latgaliešu: Golyšova), agrāk arī Aizgārša vai Golišova, ir ciems Ludzas novada Goliševas pagastā, pagasta centrs. Izvietojies pagasta austrumos Ludzas upes krastā autoceļu P50 un V505 krustojumā pie pašas Krievijas robežas 30 km no novada centra Ludzas, 16 km no tuvākās pilsētas Kārsavas un 293 km no Rīgas. Goliševā atrodas pagasta pārvalde, tautas nams, bibliotēka, pirmsskolas izglītības grupa, Aizgāršas pasta nodaļa, vairāki veikali, pareizticīgo baznīca (arhitektūras piemineklis). Te atrodas arī Valsts robežsardzes Ludzas pārvaldes Aizgāršas nodaļa, kā arī 2004. gadā Krievijas puses slēgtais Aizgāršas—Ļamonu robežpārejas punkts.